b'\n_START_ARTICLE_\nJarmo Myllys\n_START_SECTION_\nAmmattilaisuran alku Suomessa\n_START_PARAGRAPH_\nJarmo Myllys aloitti j\xc3\xa4\xc3\xa4kiekon pelaamisen SaPKossa, ja kausi 1982\xe2\x80\x931983 oli h\xc3\xa4nen ensimm\xc3\xa4inen kautensa aikuisten joukkueessa. Kaudeksi 1983\xe2\x80\x931984 h\xc3\xa4n l\xc3\xa4hti Tampereen Ilvekseen, ja p\xc3\xa4\xc3\xa4si pelaamaan siell\xc3\xa4 SM-liigaa. Ilveksess\xc3\xa4 Myllys voitti Suomen mestaruuden kev\xc3\xa4\xc3\xa4ll\xc3\xa4 1985. Kolmen Ilveksess\xc3\xa4 pelatun kauden (1983\xe2\x80\x931986) j\xc3\xa4lkeen h\xc3\xa4n siirtyi Rauman Lukkoon, jossa h\xc3\xa4n pelasi kaudet 1986\xe2\x80\x931988. J\xc3\xa4lkimm\xc3\xa4inen Lukko-kausi p\xc3\xa4\xc3\xa4ttyi SM-hopeaan. Myllys palkittiin parhaana maalivahtina ja valittiin t\xc3\xa4hdist\xc3\xb6kent\xc3\xa4lliseen. Jarmo Myllys valittiin vuoden 1995 parhaaksi pelaajaksi.\n_START_SECTION_\nNHL-ura 1988\xe2\x80\x931992\n_START_PARAGRAPH_\nMyllyksen loistavat otteet etenkin Suomen maajoukkueessa her\xc3\xa4ttiv\xc3\xa4t kykyjenetsij\xc3\xb6iden huomion. Minnesota North Stars varasi h\xc3\xa4net vuoden 1987 NHL:n varaustilaisuudessa numerolla 172. Ensimm\xc3\xa4isell\xc3\xa4 kaudellaan Pohjois-Amerikassa Myllyksell\xc3\xa4 oli joukkuetoverina Minnesotassa toinen suomalainen maalivahti Kari Takko. Molemmilla oli vaikeuksia sopeutua amerikkalaiseen j\xc3\xa4\xc3\xa4kiekkotyyliin, mink\xc3\xa4 vuoksi he viettiv\xc3\xa4t suurimman osan kaudesta Minnesotan farmijoukkueessa IHL-liigan Kalamazoo Wingsiss\xc3\xa4. Kolmella Minnesotassa vietetyll\xc3\xa4 kaudellaan Myllys pelasi yhteens\xc3\xa4 12 ottelua, joista puolet tulivat jo 1988\xe2\x80\x931989. Sen sijaan IHL:ss\xc3\xa4 h\xc3\xa4net valittiin All Stars -joukkueeseen kahdesti._NEWLINE_San Jose Sharks perustettiin kaudeksi 1991\xe2\x80\x931992, ja Myllys siirtyi sinne muutaman muun North Stars -pelaajan kanssa NHL:n laajennusvarauksessa. H\xc3\xa4n pelasi sarjassa viimeisen\xc3\xa4 olleessa tulokasseurassa 27 ottelua, joista vain kolme p\xc3\xa4\xc3\xa4ttyi voittoon. Lopulta Myllyksen pelaajaoikeudet myytiin Toronto Maple Leafsiin. Sen sijaan, ett\xc3\xa4 h\xc3\xa4n olisi jatkanut l\xc3\xa4pimurron yritt\xc3\xa4mist\xc3\xa4 NHL:ss\xc3\xa4, h\xc3\xa4n p\xc3\xa4\xc3\xa4tti palata kauden lopuksi Suomeen pelaamatta ollenkaan Torontossa.\n_START_SECTION_\nKahden kauden Suomen visiitti\n_START_PARAGRAPH_\nKaudeksi 1992\xe2\x80\x931993 Myllys liittyi I-divisioonassa pelanneeseen KooKoohon. Tuolla kaudella KooKoo selvisi liigakarsintoihin ja oli l\xc3\xa4hell\xc3\xa4 SM-liigaan nousua. Seuraavaksi kaudeksi Myllys siirtyi Rauman Lukkoon jossa pelasi kauden 1993\xe2\x80\x931994. Kausi p\xc3\xa4\xc3\xa4ttyi Lukon SM-pronssiin ja Myllys valittiin j\xc3\xa4lleen t\xc3\xa4hdist\xc3\xb6kent\xc3\xa4lliseen. Kaksi kautta Suomessa pelattuaan Myllys allekirjoitti sopimuksen Ruotsin p\xc3\xa4\xc3\xa4sarjassa pelanneen Lule\xc3\xa5 HF:n kanssa.\n_START_SECTION_\nElitserien 1994\xe2\x80\x932001\n_START_PARAGRAPH_\nEnsimm\xc3\xa4isen Lule\xc3\xa5ssa pelatun ja maailmanmestaruuteen p\xc3\xa4\xc3\xa4ttyneen kauden j\xc3\xa4lkeen Ottawa Senators tarjosi NHL-sopimusta Myllykselle, mutta t\xc3\xa4m\xc3\xa4 p\xc3\xa4\xc3\xa4tti jatkaa uraansa Elitserieniss\xc3\xa4. Lopulta Myllys pelasi Lule\xc3\xa5ssa seitsem\xc3\xa4n kautta, joiden aikana h\xc3\xa4n voitti useita palkintoja ja pelasi kahdesti Elitserienin t\xc3\xa4hdist\xc3\xb6-ottelussa. Lule\xc3\xa5 menestyi hyvin Elitserienin runkosarjassa Myllyksen pelatessa joukkueessa, joskin voitti vain kertaalleen Ruotsin mestaruuden. Myllys onnistui maalinteossa Elitserienin historian ensimm\xc3\xa4isen\xc3\xa4 maalivahtina kaudella 1996\xe2\x80\x9397 ottelussa Leksandia vastaan. H\xc3\xa4n osui uudelleen kaudella 2000\xe2\x80\x9301 Malm\xc3\xb6n verkkoon. Lis\xc3\xa4ksi h\xc3\xa4n teki urallaan Elitserienin siihenastisen nollapelien enn\xc3\xa4tyksen: 35 kpl. My\xc3\xb6hemmin enn\xc3\xa4tyksen ovat rikkoneet Fredrik Norrena ja Stefan Liv. Myllyksest\xc3\xa4 tuli Luulajan vuosien aikana eritt\xc3\xa4in suosittu joukkueen kannattajien keskuudessa.\n_START_SECTION_\nLoppu-ura Suomessa\n_START_PARAGRAPH_\nSeitsem\xc3\xa4n Ruotsissa vietetyn vuoden j\xc3\xa4lkeen Jarmo Myllys siirtyi Suomeen ja Espoon Bluesiin kaudeksi 2001\xe2\x80\x9302. H\xc3\xa4n pelasi Bluesissa kaksi kautta v\xc3\xa4h\xc3\xa4isell\xc3\xa4 menestyksell\xc3\xa4. Bluesin j\xc3\xa4lkeen Myllys siirtyi Lappeenrantalaiseen SaiPaan kaudeksi 2003\xe2\x80\x932004. SaiPan menetetty\xc3\xa4 mahdollisuudet pudotuspeleihin, Myllys l\xc3\xa4hti Elitserienin k\xc3\xa4rkijoukkueeseen HV71:een, jossa h\xc3\xa4n tuurasi muutaman ottelun loukkaantunutta ykk\xc3\xb6smaalivahtia. Kausi p\xc3\xa4\xc3\xa4ttyi lopulta HV:n mestaruuteen. Myllys pelasi viel\xc3\xa4 yhden kauden SaiPassa, jossa h\xc3\xa4n p\xc3\xa4\xc3\xa4tti menestyksekk\xc3\xa4\xc3\xa4n uransa kev\xc3\xa4\xc3\xa4ll\xc3\xa4 2005.'